hotchpotch/miracl-hf-unified huggingface dataset:
Valtari (albumi)
Valtari on islantilaisen post-rock-yhtye Sigur Rósin yhdeksäs studioalbumi. Se on julkaistu vuonna 2012
FS Amiral Duperré (1879)
Amiral Duperré oli Ranskan laivaston vuonna 1879 vesillelaskettu ironclad. Alus oli laivaston ensimmäinen taistelulaiva, jonka tykistö oli asennettu barbetteihin eikä kyljille kuten purjelaivakaudella.
Alus tilattiin La Seyne-sur-Meristä Forges et Chantiers de la Méditerranéelta ja sen köli laskettiin 7. joulukuuta 1876. Alus laskettiin vesille 11. syyskuuta 1879 ja se otettiin palvelukseen 21. huhtikuuta 1883.
Alus palveli Välimeren laivueessa. Aluksella tapahtui putkiräjähdys 13. joulukuuta 1888, jolloin kuusi miehistönjäsentä sai surmansa. Alus siirrettiin pohjoiseen laivueeseen vuonna 1898.
Alus poistettiin palveluksesta 13. kesäkuuta 1906 ja se poistettiin alusluettelosta 13. elokuuta. Joulukuusta 1906 alkaen alus oli maalilaivana. Alus romutettiin vuonna 1909.
Tummilla oksilla punaiset marjat
Tummilla oksilla punaiset marjat on suomalaisen runoilijan Laura Latvalan runokokoelma vuodelta 1979.
Kustantaja on Werner Söderström Osakeyhtiö. Kirja on painettu WSOY:n graafisilla laitoksilla Porvoossa.
Teos on omistettu "Katille Hannalle Santulle Tanjalle Tommille Tiinalle ja Paulalle".
Laura Latvalan edellinen kokoelma "Rinascita" ilmestyi vuonna 1971 ja seuraava "Elysiumin kultaiset kentät" 1986. Hänen kirjailijanuransa oli tässä vaiheessa kestänyt yli 30 vuotta.
Kaikki runot on otsikoitu, paitsi "Odotan joulua", "Juolukan kirpeää" ja "Tähti on siirtynyt".
Laura Latvala: "Tummilla oksilla punaiset marjat" (WSOY, 1979)
Veikko Leivo
Veikko Armas Ilmari Leivo (s. Pyhäranta 19. toukokuuta 1925) on professori emeritus, tekniikan tohtori, eläkkeellä 1. elokuuta 1986 lukien.
Veikko Leivo on yli kolmen vuosikymmenen ajan ollut suomalaisten yritysjohtajien kasvattaja. Hän haki 1950-luvulta lähtien kansainvälistä tietoa ja vaikutti aktiivisella tavalla nykyaikaisen liikkeenjohdon menetelmien ja periaatteiden hyödyntämiseen Suomessa. Yritysjohtajien kouluttajana Veikko Leivon työ on vaikuttanut laajalti.
Vuosina 1967–1968 Veikko Leivo toimi sekä Teknillisen korkeakoulun (TKK) teollisuustalouden apulaisprofessorina että Helsingin kauppakorkeakoulun (HKKK) liiketaloustieteen professorina (vuosina 1968–1974) sekä vuosina 1974–1982 saman korkeakoulun liiketaloustieteen, erityisesti markkinoinnin professorina. Hän oli Helsingin kauppakorkeakoulun rehtorina vuosina 1980–1981. Vuonna 1982 hänet kutsuttiin HKKK:n liiketaloustieteen, erityisesti yrittäjyyden ja pienyritysten johtamisen professorin virkaan, josta hän jäi eläkkeelle vuonna 1986.
Rehtorina 1980 Leivo ajoi hanketta Suomen ensimmäisen yrittäjyyden ja pienyritysten johtamisen professuurin perustamiseksi Helsingin kauppakorkeakouluun. Kun kauppakorkeakoulun päättävät elimet viivyttelivät yrittäjyyden professuurin perustamisessa, hän kääntyi ministeriön puoleen ja sai siellä myönteisen vastaanoton. Ensimmäistä yrittämisen professuuria pidettiin tärkeänä. Lisäksi luvattiin, että jos lahjoitusvarat löytyvät, niin professuuri voidaan perustaa jo ennen sen hetkistä uusien virkojen jonoa. Puhelinsoittojen avulla hän onnistui saamaan kahdessa viikossa lahjoitusvarat yhteen professuuriin ja assistentuuriin viiden vuoden ajaksi.
Vuonna 1968 Leivo teki presidentti Urho Kekkoselle yksityisen aloitteen Valtion Taloudellisen Suunnittelulaitoksen perustamisesta ja vuonna 1980 eduskunnalle aloitteen Kansainvälisen tutkimuslaitoksen aloittamisesta HKKK:ssa. Hän myös täydennyskoulutti suomalaista yritysjohtoa monien vuosikymmenien aikana esimerkiksi Lifimin, Ekonomiliiton ja Rastor-Instituutin kursseilla.
Veikko Leivo valittiin vuonna 1988 yrittäjien maailmankongressin, International Small Business Congressin (ISBC) Steering Committeen jäseneksi ja vuosikokouksen puheenjohtajaksi. Leivo oli ISBC:n Steering Committeen jäsen vuosina 1986-1996. ISBC:n kunniajäsen hän on ollut vuodesta 1997.
Low Key Cue New Tan Bloss It
Low Key Cue New Tan Bloss It on Dxxxa D & Hzzztin vuonna 2014 Helmi Levyt kautta julkaistu LP. Neljästä kappaleesta on tehty musiikkivideot.
Tunteet ja käteinen
Tunteet ja käteinen on Dxxxa D & Hzzztin vuonna 2011 Helmi Levyt kautta julkaistu albumi. Kappaleesta "Pihvi homma" on julkaistu musiikkivideo.
Kaikki kappaleet sanoittanut Dxxxa D. Biitit Hzzzt, paitsi 9 Jukka Kokkonen.
Keskiatlaksentamazight
Keskiatlaksentamazight on Marokossa puhuttu berberikieli. Sitä puhuu äidinkielenään noin 2,5 miljoonaa ihmistä, mikä tekee siitä yhden puhutuimmista berberikielistä. Suurin osa keskiatlaksentamazightin puhujista asuu Atlasvuorilla, Tazassa ja Rabatin ympäristössä.
Keskiatlaksentamazightin virallinen kirjoitusjärjestelmä on tifinagh-aakkosto, mutta sitä voidaan kirjoittaa myös arabialaisella ja latinalaisella kirjaimistolla.
FS Hoche (1886)
Hoche oli Ranskan laivaston vuonna 1886 vesillelaskettu ironclad.
Alus tilattiin 3. elokuuta 1880 Lorientin laivastontelakalta, missä köli laskettiin kesäkuussa 1881. Alus laskettiin vesille 29. syyskuuta 1886 ja otettiin palvelukseen vuonna 1890.
Vuonna 1892 alus kolaroi Marseillen edustalla "SS Maréchal Canrobertin" kanssa, jolloin rahtialus upposi vieden mukanaan 107 matkustajaa ja miehistönjäsentä. Alus oli modernisoitavana syyskuusta 1894 huhtikuuhun 1895, jolloin sen kahdeksantoista 138 mm tykkiä korvattiin kahdellatoista uudemman mallisella tykillä. Uusien tykkien tulinopeus oli suurempi. Samalla taaempi panssaroitu masto korvattiin tappimastolla. Vuosien 1899-1902 modernisoinnissa aluksen höyrykoneet ja kattilat uusittiin, jolloin yksi suuri pakka korvattiin kahdella vierekkäin asennetulla pienemmällä. Samalla poistettiin suuri osa kansirakenteista.
Alus poistettiin palveluksesta huhtikuussa 1908 ja se siirrettiin reserviin. Aluksen aseistus riisuttiin 1. tammikuuta 1910. "Jauréguiberry" ja "Pothuau" upottivat sen maalilaivana 2. joulukuuta 1913.
Fjällräven
Fjällräven on ruotsalainen retkeilyvarusteyritys, joka valmistaa muun muassa retkeilyyn tarkoitettuja reppuja, ulkoiluasusteita, telttoja, päähineitä ja takkeja. Yritys on perustettu vuonna 1960, ja sen perusti Åke Nordin. Tuotteita myydään noin 20 eri maassa. Erityisesti sen vuonna 1978 markinnoille tuoma Kånken-reppu on ollut suosiossa.
Fjällräven tarkoittaa suomeksi naalia eli napakettua. Suoraan suomennettuna se on tunturikettu. Vuonna 2007 yritys lahjoitti 222 000 kruunua ruotsalais-suomalais-norjalaiselle naalitutkimusprojekti Sefalolle.
FS Provence (1863)
Provence oli Ranskan laivaston vuonna 1863 vesillelaskettu Provence-luokan ironclad.
Alus tilattiin Brestin laivastontelakalta ja sen köli laskettiin maaliskuussa 1861. Alus laskettiin vesille 29. joulukuuta 1863 ja se otettiin palvelukseen 1. helmikuuta 1865.
Saksan–Ranskan sodassa alus oli Ranskan Pohjanmeren laivastossa kontra-amiraali Voulx'n lippulaivana.
Alus poistettiin alusluettelosta Toulonissa 3. toukokuuta 1886, minkä jälkeen hylky oli tykistömaalina. Hylky myytiin romutettavaksi 10. marraskuuta 1893.
Sydänten taksikuski
Sydänten taksikuski on Dxxxa D & the Boysin vuonna 2011 julkaistu albumi. Albumin julkaisi Helmi Levyt. Kappaleista "Hellä mutta päättäväinen" ja "Sydänten taksikuski" on julkaisu musiikkivideot.
Albumi sai hyvän vastaanoton. Desibeli.net -sivuston Ilkka Valpasvuo piti Dxxxan omaperäistä sanailua sekä sen hillittyä instrumentaatiota albumin kantavana voimana, vaikka totesikin todellisen herutuksen jäävän vähäiseksi. Hän sanoi albumin genren lähentelevän enemmän runonlausuntaa ja spoken wordia kuin rap-musiikkia, ja kehui Dxxxan kykenevän luomaan arkisista asioista viihdyttäviä tarinoita. Soundin Ville Pirinen sanoi Dxxxan puhesoundin ja runouden hakevan vertaistaan räppäreistä ja runoilijoista. Hän kehui kappaleiden sanoitusten omalaatuista flow’ta, ja sanoi Dxxxan olevan kappaleensa nimen mukaisesti ”ennennäkemättömän erilainen jäbä”.
Katoa tai katoat
Katoa tai katoat on Dxxxa D & Nukkehallituksen albumi. Sen julkaisi Helmi Levyt vuonna 2010.
Finnfacts
Finnfacts on voittoa tavoittelematon organisaatio, joka pyrkii edistämään suomalaisen elinkeinoelämän tunnettuutta. Finnfacts on perustettu vuonna 1960.
Finnfactsin toimintaan kuuluvat kansainväliset mediavierailut sekä Good News from Finland –uutispalvelu. Mediavierailuilla ulkomaalaisten medioiden edustajat pääsevät tutustumaan suomalaisiin yrityksiin ja organisaatioihin. Good News from Finland -uutissivuston tavoitteena on lisätä erityisesti pienten ja keskisuurten suomalaisyritysten tunnettuutta maailmalla ja tuoda yleisesti esille suomalaista osaamista.
Finnfacts toimii osana Business Finlandia. Finnfactsin toimintaa tukevat Elinkeinoelämän keskusliitto EK ja työ- ja elinkeinoministeriö (TEM).
Alma-luokka
Alma-luokka oli Ranskan laivaston seitsemän 1860-luvulla valmistetun puurunkoisen aluksen muodostama panssarikorvettiluokka. Luokan aluksista kolme pyrki sulkemaan vuonna 1870 Saksan–Ranskan sodassa Itämeren satamat. Kolme muuta partioi Pohjanmerellä ja Atlantilla ja seitsemäs oli sodan alkaessa matkalla Japaniin, jossa se sulki kaksi preussilaista alusta satamaan. Sotatoimien päätyttyä alukset olivat vuorotellen reservissä ja palveluksessa. Aluksista kolme osallistui Tunisian miehitykseen vuonna 1881 ja loput Vietnamin hallinnon painostamiseen Ranskan protektoraatin muodostamiseksi. Alukset osallistuivat samalla vuosien 1884-1885 Ranskan–Kiinan sodan tapahtumiin.
Wolftrap
Wolftrap on vuonna 2009 perustettu kuusihenkinen hard rock -yhtye Kotkasta. Yhtyeen debyyttialbumin "RockandrollilluminatioN" julkaisi 26. lokakuuta 2012 Kanki Rekords/ Playground Music.
Wolftrapin perustivat neljä entistä progressiivista metallia soittaneen Manitoun jäsentä.
Océan-luokka (ironclad)
Océan-luokka oli Ranskan laivaston kolmen vuosina 1865-1875 valmistetun puurunkoisen aluksen muodostama panssarifregattiluokka.
Väärennös (albumi)
Väärennös on Dxxxa D:n toinen studioalbumi. Se julkaistiin vuonna 2012 levymerkillä Helmi Levyt.
Albumista julkaistiin rajoitettu 100:n kappaleen C-kasettipainos.
Edgar (jalkapalloilija)
Edgar Bruno da Silva (s. 3. tammikuuta 1987) on brasilialainen jalkapalloilija, joka edustaa AL Shahabia.
Ander Alcaine
Ander Alcaine Val (s. 20. joulukuuta 1991 Jaca, Espanja) on espanjalainen jääkiekkomaalivahti, joka pelaa kotimaassaan Superliigan CD Hielo Bipolossa. Hän on kaikkien aikojen ensimmäinen ammattilaissarjoissa pelannut sekä NHL-leirille osallistunut syntyperäinen espanjalaiskiekkoilija.
Alcaine aloitti jääkiekkoilun 5-vuotiaana CH Jacassa. Hän siirtyi 17-vuotiaana FC Barcelonaan kaudeksi 2008–2009. Kolmen siellä vietetyn vuoden jälkeen Alcaine siirtyi Espanjan maajoukkuevalmentajana toimineen Luciano Basilen kautta hänen valmentamaansa seurajoukkueeseen, Ranskan Ligue Magnusin Diables Rouges de Briançoniin kaudeksi 2011–2012. Alcainesta tuli siirtonsa myötä ensimmäinen ammattilaissarjoissa jääkiekkoa pelannut espanjalainen. Hän toimi Briançonin pääasiallisena ykkösmaalivahtina ja torjui joukkueelle Ranskan Liigacupin mestaruuden.
Alcaine on osallistunut kesäisin Sveitsin Verbierissä pidetylle kesäleirille, jossa NHL-joukkue Toronto Maple Leafsin maalivahtivalmentaja toiminut François Allaire oli valmentajana. Alcaine sai hänen kauttaan kutsun Maple Leafsin harjoitusleirille kesällä 2012. Hänestä tuli kaikkien aikojen ensimmäinen NHL-leirille osallistunut espanjalaispelaaja. Alcaine päätti palata nousujohteisesta urastaan huolimatta kotimaahansa kaudeksi 2012–2013 suorittaakseen Baskimaan yliopistossa hammaslääkäritutkinnon loppuun. Hän siirtyi CD Hielo Bipolon paitaan ja torjui joukkueelle Espanjan-mestaruuden sekä vuonna 2013 että 2014. Alcainella oli sekä kaudella 2012–2013 että 2013–2014 Superliigan paras torjuntaprosentti (93,7% kaudella 2012–2013 ja 93,3% kaudella 2013–2014) ja päästettyjen maalien keskiarvo (1.97 kaudella 2012–2013 ja 2.13 kaudella 2013–2014). Jälkimmäisellä kaudella hän edusti CD Hielo Bipoloa myös Continental Cupissa.
Alcaine edusti Espanjaa MM-kilpailuissa vuosina 2009, 2010, 2011, 2012 ja 2014. Vuoden 2011 turnaus eteni I-divisioonassa, jonne Alcaine johdatti Espanjan ensimmäisen ja toistaiseksi ainoan kerran historiassa. Hän voitti II-divisioonan A-lohkon kultaa vuonna 2010 ja pronssia vuonna 2009. Alcainella oli vuoden 2010 turnauksessa paras torjuntaprosentti (95,6%) ja päästettyjen maalien keskiarvo (1.50). Vuoden 2012 turnaus päättyi IIA-divisioonan hopeaan ja hänellä oli turnauksen paras torjuntaprosentti (95,2%) ja päästettyjen maalien keskiarvo (1.86), kuten myös vuoden 2014 turnauksessa sarjatasoa alempana IIB-divisioonassa (T% 93,9 ja PMK 0.82), jolloin Alcaine voitti kultaa. Hän pelasi myös Sotšin olympiakisojen 2014 karsinnoissa.
Alcaine pelasi myös alle 20-vuotiaiden II-divisioonan MM-kilpailuissa vuosina 2008, 2009, 2010 ja 2011. Kaksi jälkimmäistä turnausta päättyi A-lohkon pronssiin ja hänet palkittiin molempien turnauksien parhaana maalivahtina. Vuoden 2011 turnauksessa Alcaine palkittiin myös Espanjan parhaana pelaajana. Hän pelasi myös alle 18-vuotiaiden II-divisioonan MM-kilpailuissa vuosina 2006, 2008 ja 2009 sekä III-divisioonan MM-kilpailuissa vuonna 2007, jolloin Alcaine voitti kultaa ja hänellä oli turnauksen paras torjuntaprosentti (87,7%) ja päästettyjen maalien keskiarvo (2.28). Hän pelasi myös opiskelijoiden talviuniversiadeissa vuonna 2011.
Yalan kansallispuisto
Yalan kansallispuisto on Sri Lankassa sijaitseva kansallispuisto, jota kutsutaan toisinaan nimellä Ruhuna. Se on Sri-Lankan kansallispuistoista suosituin.
Lähin kaupunki on Tissamaharama. Alueella virtaa joki nimeltä Menik Ganga. Siellä on myös kallioita, joiden keskellä on pieniä lampia. Alueen kaakkoisosa ulottuu meren rantaan, missä on hiekkadyynejä ja mangrovemetsiä. Suurimmassa osassa kansallispuistoa kasvaa piikkipensaita. Kansallispuiston alueella on paljon suurikokoisia nisäkkäitä, kuten hirvieläimet, sakaali, leopardi ja huulikarhu ja pienempiä nisäkkäitä kuten puoliapinoita. Alueella esiintyviä lintulajeja ovat kotoperäiset lajit, sarvinokat ja riikinkukko.
Rolando Cepeda Abreu
Rolando Cepeda Abreu (s. 13. maaliskuuta 1989) on kuubalainen lentopalloilija. Hän edustaa kotimaansa Sancti Spiritus-seuraa. Cepeda on Kuuban lentopallomaajoukkueen kapteeni. Pelipaikaltaan vasenkätinen Cepeda on hakkuri. Hän on 198 senttimetriä pitkä ja painaa 77 kiloa. Cepeda oli mukana voittamassa Kuuballe MM-hopeaa vuoden 2010 MM-kisoissa. Hän kuuluu Kuuban maajoukkueeseen myös vuoden 2014 MM-kisoissa.
Hänet vangittiin 5. heinäkuuta 2016 yhdessä viiden muun maajoukkuepelaajan kanssa epäiltynä törkeästä raiskauksesta tamperelaisessa hotellissa heinäkuun alussa. Juttu on poliisitutkinnassa ja tulee oikeuteen elokuussa 2016. Hän on naimisissa ja hänellä on kaksi lasta.
Esteettinen kasvatus
Esteettinen kasvatus: filosofisia lähtökohtia on Matti Itkosen kirja, jonka on julkaissut Kirjayhtymä vuonna 1999.
Steve Smith (korkeushyppääjä)
Steve Smith (s. 29. maaliskuuta 1973 Liverpool) on uransa jo päättänyt brittiläinen korkeushyppääjä ja olympiamitalisti. Hän voitti olympiapronssia vuoden 1996 kesäolympialaisista Atlantasta tuloksella 235. Smithillä on olympiapronssin lisäksi myös MM-pronssia, EM-hopeaa ja ja sisäratojen MM-pronssia. Smithin ennätys on 237, jonka hän hyppäsi kahteen otteeseen. Hän voitti nuorten MM-kultaa vuonna 1992 Soulissa tuolla tuloksella, joka oli silloin myös nuorten maailmanennätys ja koko maailmassa kauden kärkitulos. Uransa jälkeen Smith on pitänyt muun muassa ravintolaa kotikaupungissaan.
Kuang Sin putoukset
Kuang Sin putoukset on Laosissa lähellä Luang Prabangia sijaitseva vesiputousryhmä. Lähellä sijaitsee Ban Ta Baenin kylä. Putoukset ovat 60 metriä korkeita. Vesiputoukset saavat alkunsa niiden yllä virtaavasta purosta ja ne laskevat alapuolella oleviin lampiin. Yhden putouksen takana on luola. Putousten ympäristössä kasvaa ihmeköynnöksiä sekä kukkivia pensaita ja puita. Kuang Sin putoukset tunnetaan matkailunähtävyytenä.
Andrei Tivontschik
Andrei Tivontschik (; s. 13. heinäkuuta 1970 Minsk, Valko-Venäjän SNT) on neuvostoliittolaissyntyinen saksalainen entinen seiväshyppääjä ja olympiamitalisti. Tivontschik saavutti olympiapronssia vuoden 1996 kesäolympialaisista Atlantasta tuloksella 592. Valko-Venäjän kansalaisuuden Neuvostoliiton hajottua saanut Tivontschik muutti Saksaan vuonna 1993 ja sai vuonna 1994 maan kansalaisuuden. Tivontschikin ennätys on vuonna 1996 Kölnissä hypätty 595. Nykyisin hän työskentelee valmennustehtävissä.
FS Rochambeau (1865)
Rochambeau oli vuonna 1865 Yhdysvaltain laivaston "USS Dunderberginä" vesillelaskettu ja vuonna 1867 Ranskan laivaston lunastama ironclad-taistelulaiva.
Yhdysvaltain laivasto tilasi aluksen 3. heinäkuuta 1862 William H. Webbiltä New York Citystä ja sen köli laskettiin kolme kuukautta myöhemmin 3. lokakuuta. Alus laskettiin vesille 22. heinäkuuta 1865. Yhdysvaltain laivaston koeajoissa kesäkuussa alus saavutti ainoastaan 11,7 solmun nopeuden koneiston tuottaessa 3 778 hevosvoimaa. Huipputeholla 4 535 hevosvoimaa saavutettiin 15,07 solmun nopeus. Yhdysvaltain laivasto ei kuitenkaan ottanut alusta palvelukseen, vaan palautti sen valmistajalle. Alus myytiin 7. toukokuuta 1867 Ranskalle, jonka laivastoon se liitettiin 7. elokuuta nimellä "Rochambeau".
Alus oli palveluksessa ainoastaan joitakin viikkoja vuonna 1870 ja se poistettiin alusluettelosta vuonna 1872.
T. P. Laine
Tapio Pellervo Laine (s. 28. syyskuuta 1931 Ulvila) on suomalainen ekonomi ja kulttuurihistorian harrastaja. Hän on tehnyt ammattiuransa markkinointitutkimuksen parissa. Harrastajana Laine on tutkinut 1970-luvulta alkaen ajanlaskun alun tapahtumia, joista kirjoittaa teoksessaan "Kuka hän oli? Uusi näkökulma Jeesuksen elämään" (Atena, 2000). Hän on käyttänyt myös salanimeä "Tom Pellert".
Södra Bankohuset
Södra Bankohuset eli Gamla Riksbanken on entinen Ruotsin valtionpankin eli Sveriges Riksbankin rakennus Tukholman vanhassakaupungissa, Järntorget-aukion itäreunalla. Se oli valmistuessaan yksi Pohjois-Euroopan ensimmäisiä nimenomaisesti pankiksi suunniteltuja rakennuksia. Talo rakennettiin alkujaan vuosina 1675–1682 ja sen suunnitteli arkkitehti Nicodemus Tessin vanhempi. Sen arkkitehtuuri edustaa 1600-luvun roomalaista palatsityyliä. Rakennusta täydennettiin 1694–1712 Nicodemus Tessin nuoremman suunnittelemalla lisäsiivellä sekä 1733–1737 Carl Hårlemanin suunnittelemalla Skeppsbronin puoleisella osalla. Riksbanken toimi tässä talossa vuoteen 1906 saakka.
Talo tunnetaan nimellä Södra Bankohuset eli Eteläinen pankkitalo erotuksena sata vuotta myöhemmin viereiseen kortteliin rakennetusta Norra Bankohusetista eli Pohjoisesta pankkitalosta, jossa myös oli aikanaan Riksbankin tiloja.
FS Friedland (1873)
Friedland oli Ranskan laivaston vuonna 1873 vesillelaskettu taistelulaiva. Se oli alun perin sisällytetty Océan-luokkaan, mutta sille tehtiin runsaasti muutostöitä ennen luovuttamista laivastolle.
Alus tilattiin Lorientin laivastontelakalta ja sen köli laskettiin heinäkuussa 1865. Alus laskettiin vesille 25. lokakuuta 1873 ja se otettiin palvelukseen vuonna 1876.
Alus poistettiin alusluettelosta vuonna 1902.
FS Richelieu (1873)
Richelieu oli Ranskan laivaston vuonna 1873 vesillelaskettu taistelulaiva.
Alus tilattiin Toulonin laivastontelakalta ja sen köli laskettiin vuonna 1869. Alus laskettiin vesille 3. joulukuuta 1873 ja se otettiin palvelukseen vuonna 1876.
Alus myytiin vuonna 1901.
Den Gyldene Freden
Den Gyldene Freden on tunnettu ravintola, joka toimii Tukholman vanhassakaupungissa osoitteessa Österlånggatan 51, lähellä Järntorget-aukiota. Ravintola on toiminut samalla paikalla vuodesta 1722, ja sen miljöö on säilynyt melko muuttumattomana. Nimi Gyldene Freden eli ”Kultainen rauha” viittaa vuonna 1721 solmittuun Uudenkaupungin rauhaan. Ravintola tunnettiin aikanaan taiteilijoiden kokoontumispaikkana ja sen kanta-asiakkaisiin ovat vuosisatojen varrella kuuluneet muun muassa Carl Michael Bellman, Evert Taube ja Cornelis Vreeswijk. Kun Den Gyldene Freden oli 1900-luvun alussa konkurssin partaalla, taidemaalari Anders Zorn osti sen ja lahjoitti sen Ruotsin akatemialle. Zorn ja arkkitehti Torsten Stubelius suunnittelivat 1920-luvun alussa toteutetun tilojen uudistuksen. Ruotsin akatemia omistaa ravintolan edelleen.
Fosfomysiini
Fosfomysiini (CHPO) on epoksideihin ja fosfonihappoihin kuuluva orgaaninen yhdiste. Yhdisteellä on antibioottisia ominaisuuksia ja sitä käytetään virtsatieinfektioiden hoitamiseen.
Fosfomysiini eristettiin ensimmäisen kerran vuonna 1969 "Streptomyces fradiae" -bakteeristä. Tämän bakteerin lisäksi myös useat muut "Streptomyces"-suvun bakteerit ja "Pseudomonas syringae" ja "Pseudomonas viridiflava" tuottavat fosfomysiiniä. Fosfomysiinin rakenne on antibiootiksi poikkeuksellinen ja se sisältää epoksidirenkaan, fosfonihapporyhmän ja kaksi kiraalista hiiliatomia. Fosfomysiini on R,S-isomeeri ja sen ominaiskiertokyky on vesiliuoksessa -9,1°.
Fosfomysiiniä voidaan tuottaa bioteknisesti ja lisäksi sen synteesiin on kehitetty sekä raseemisia seoksia tuottavia synteesejä että puhdasta vaikuttavaa isomeeria tuottavia asymmetrisiä synteesejä.
Fosfomysiinin teho perustuu fosfoenolipyruvaattitransferaasientsyymin inhibitioon. Fosfomysiini alkyloi fosfoenolipyruvaattitransferaasin aktiivisen kohdan kysteiiniamninohapon. mikä johtaa inaktiiviseen entsyymiin ja bakteerien soluseinän valmistamiseen tarvittavan N-asetyylimuramiinihapon biosynteesin estymiseen. Yhdiste tehoaa sekä grampositiivisiin että gramnegatiivisiin bakteereihin ja erityisesti sauvabakteereihin. Sille alttiita ovat muun muassa "Serratia mercescens" ja "Staphylococcus aureus", mutta monet "Pseudomonas"-kannat ovat resistenttejä. Fosfomysiiniä voidaan käyttää myös vähentämään platinaa sisältävien syöpälääkkeiden myrkyllisyyttä.
Fosfomysiinin tärkein käyttökohde on virtsatieinfektioiden estäminen ja hoitaminen.
Fosfomysiini on suhteellisen hyvin siedetty lääkeaine ja tyypillisimmät haittavaikutukset ovat ruuansulatuskanavan oireita kuten vatsakipua ja huonovointisuutta. Harvinaisempi haittavaikutus on allerginen nokkosihottuma.
Markus Lång
Harri Markus Lång (vuoteen 1991 Töysä; s. 30. maaliskuuta 1968 Helsinki) on suomalainen musiikintutkija ja suomentaja. Hän on opiskellut Helsingin yliopistossa musiikkitiedettä ja suomen kieltä ja väitellyt tohtoriksi vuonna 2005 psykoanalyyttisesta musiikintutkimuksesta. Lång on suomentanut muun muassa useita Sigmund Freudin teoksia.
Lång tuli ylioppilaaksi Vetelin lukiosta vuonna 1989 ja suoritti Helsingin yliopistossa filosofian kandidaatin tutkinnon vuonna 1993 ja lisensiaatintutkinnon vuonna 1996; tutkielmien aiheena oli musiikin pragmatiikka, joka kuuluu musiikkisemiotiikan alaan. Hänen väitöskirjansa vuodelta 2005 käsitteli psykoanalyyttista musiikintutkimusta erityisesti klassisen psykoanalyysin näkökulmasta, ja hän on puolustanut psykoanalyysin tieteellisyyttä. Lisäksi hän on soveltanut metakognitiota taiteen vastaanoton tutkimukseen sekä tutkinut Martti Pokelan musiikkia Timo Väänäsen kanssa. Sana "kanneltaja" on Långin luomus.
Lång on työskennellyt vuodesta 1993 alkaen tutkijana, suomentajana, arvostelijana ja kielentarkistajana. Vuosina 1998–2000 hän toimi "Länsiväylä"-lehden musiikkiarvostelijana. Lång asuu Helsingissä. Hänen suomennoksiinsa kuuluvat muun muassa Lewis Carrollin "Kirjeitä lapsiystäville ja muita kirjoituksia" (1998/2018), Elias Canettin "Joukko ja valta" (1998), Ernst Jüngerin "Teräsmyrskyssä" (2008) sekä Sigmund Freudilta esimerkiksi teokset "Maallikkoanalyysin kysymys" (2010) ja "Joukkopsykologia ja egoanalyysi" (2010). Hän on suomentanut myös saksalaista sarjakuvaa (Manfred Schmidt, Anke Feuchtenberger, Martin tom Dieck) sekä "Suomen kansallisbiografian" artikkeleita.
Yhdet sille
Yhdet sille on Asteen 20. elokuuta julkaisema single. Kappale on Jaakko Salovaaran ("JS16") säveltämä ja tuottama sekä Asteen sanoittama. Kappale sijoittua parhaimmillaan radiolistan sijalle 65.
Pilven piirtä myöten
Pilven piirtä myöten: suomietnon synty on vuonna 2011 ilmestynyt Johannes Heikkilän ja Hannu Virtasen kirja nykykansanmusiikin historiasta Suomessa. Teoksen kustansi Suomalaisen Kirjallisuuden Seura.
Skeppsbron
Skeppsbron (”Laivasilta”) on rantakatu ja laituri, joka reunustaa Tukholman Stadsholmenin saaren itäistä rantaa. Kadun varrella sijaitsevat rakennukset muodostavat Tukholman vanhankaupungin julkisivun Saltsjön-lahden suuntaan.
Katu ja sen edustalla sijaitseva rantalaituri rakennettiin, kun Tukholmaa keskiajalla ympäröinyt puolustusmuuri purettiin tarpeettomana. Skeppsbronin talojen on sanottu olleen Ruotsin talouselämän keskus 1700-luvulta 1900-luvun alkuun saakka. Varakkaimmista tukkukauppiaista käytettiin aikanaan nimeä ”Skeppsbron-aateli”. Nykyään Skeppsbron toimii ensisijaisesti liikenneväylänä Norrmalmin ja Södermalmin välillä.
Luettelo Itä-Ukrainan kriisin ukrainalaisista joukko-osastoista
Luettelo Itä-Ukrainan kriisin ukrainalaisista joukko-osastoista
Ukrainan armeijan apuna taisteli lähinnä jalkaväkenä vapaaehtoispataljoonia, esimerkiksi Azovin, Donbasin ja Aidarin pataljoonat. Nämä pataljoonat olivat monesti äärikansallismielisten mm. Oikean Sektorin perustamia, mutta toimivat sisäministeriön alaisuudessa.
Luettelo televisiosarjan Ringer jaksoista
Tämä on luettelo draamasarjan "Ringer" jaksoista.
Cuzconorneero
Cuzconorneero ("Cranioleuca marcapatae") on orneeroiden heimoon kuuluva varpuslintu.
Cuzconorneeroa tavataan Perussa. Lajia on kuvattu melko yleiseksi. Laji on kuitenkin vähenemässä, ja sitä uhkaa elinympäristöjen tuhoutuminen. Se on luokiteltu vaarantuneeksi.
Lauri Solla
Lauri Johannes Solla (12. lokakuuta 1911 Leppävirta – 21. heinäkuuta 1995 Leppävirta) oli suomalainen poliitikko, joka toimi kansanedustajana yhden vaalikauden ajan vuosina 1951–1954. Hänet valittiin vuoden 1951 vaaleissa eduskuntaan Kuopion läänin läntisestä vaalipiiristä. Solla edusti Maalaisliittoa.
Solla oli käynyt kansakoulun ja valmistunut maamieskoulusta vuonna 1933. Hän toimi maanviljelijänä kotikunnassaan Leppävirralla vuodesta 1925. Sollan vanhemmat olivat maanviljelijä Antti Juho Solla ja Emma Katariina Itkonen. Solla meni naimisiin vuonna 1941 Hilkka Pauliina Koivistoisen kanssa.
Eduskunnassa Solla oli jäsenenä laki- ja talousvaliokunnissa. Vain muutamaa viikkoa ennen vuoden 1954 eduskuntavaaleja Solla aiheutti yhdessä kokoomuksen Tuure Junnilan ja Niilo Kosolan kanssa ns. tulitikkuäänestyksellä vuoden 1954 eniten huomiota herättäneen eduskuntaskandaalin. Helmikuun 12. ja 13. päivien välisen yön kestäneessä täysistunnossa, äänestettäessä SKDL:n budjetin sosiaalimenoihin tekemistä lukuisista muutosesityksistä kolmikko kiilasi tulitikulla äänestysnappinsa näyttämään jatkuvasti "ei"-ääntä, jolloin he saattoivat poistua istuntosalista eduskunnan kahvilaan kyllästyttyään ”äänestysmaratoniin”. Puhemies K.-A. Fagerholm antoi Sollalle, Junnilalle ja Kosolalle tapauksen johdosta nuhteet ja varoituksen.
Kunnallispolitiikassa Solla toimi muun muassa Leppävirran kunnanvaltuuston puheenjohtajana sekä Maalaisliiton ja myöhemmin Keskustapuolueen Kuopion piirin puheenjohtajana. Hän oli myös Varkauden osuuspankin hallintoneuvoston puheenjohtajana. Sollalle myönnettiin kunnallisneuvoksen arvonimi vuonna 1979.
Itä-Ukrainan kriisin ilma- ja lentokonetappiot
Itä-Ukrainan kriisin ilma- ja lentokonetappiot ovat Itä-Ukrainan kriisin liittyvien sotatoimien takia lähinnä Ukrainan armeijan menettämiä ilma-aluksia.
Donetskin ja Luhanskin kansantasavalloilla ei ole ilmavoimia, mutta niillä on olalta laukaistavia erittäin lyhyen kantaman ilmatorjuntaohjuksia, minkä lisäksi Donetskin kansantasavallalla on Ukrainan asevoimilta kesäkuun 2014 lopulla kaapattuja alueilmatorjuntaohjuksia.
Ukrainan asevoimat ovat menettäneet helikoptereita, kuljetuskoneita ja rynnäkköhävittäjälentokoneita lentäessään itäukrainalaisten hallussa pitämien alueiden yläpuolella.
Vakioitu tamazight
Vakioitu tamazight on berberikieli, joka otettiin Marokon toiseksi viralliseksi kieleksi heinäkuussa 2011.
Yoel García
Yoel García Luis (s. 25. marraskuuta 1973 Nueva Gerona, Kuuba) on kuubalainen uransa jo päättänyt kolmiloikkaaja ja olympiamitalisti. García voitti olympiahopeaa vuoden 2000 kesäolympialaisissa Australian Sydneyssä. Hänen tuloksensa oli 17,47. Tuo sama tulos on myös Garcían ulkoratojen ennätys. Hänellä on myös sisäratojen MM-kultaa vuoden 1997 kisoista. Ulkoratojen MM-kisoissa Garcían paras sijoitus on neljäs vuoden 2001 MM-kisoista Edmontonista. Sisäradoilla Garcían ennätys on vielä ulkoratojen ennätystäkin parempi, 17,62.
Terttu Tupala
Terttu Helmi Kaarina Tupala (s. 27. syyskuuta 1924 Mouhijärvi) on suomalainen äidinkielenopettaja ja kirjailija.
Legendat kehässä
Legendat kehässä () on vuonna 2013 ensi-iltansa saanut Peter Segalin ohjaama yhdysvaltalainen urheilukomediaelokuva. Elokuvan pääosissa esiintyvät Robert De Niro ja Sylvester Stallone.
Henry ”Razor” Sharp ja Billy ”The Kid” McDonnen ovat eläkkeelle jääneitä nyrkkeilijöitä, joille tarjotaan isoja palkkioita jos he kohtaisivat toisensa vielä kerran nyrkkeilykehässä.
Henniez
Henniez on kunta Sveitsin Vaudin kantonissa Broye-Vullyn alueella.
Henniez on mainittu ensi kerran vuonna 1380 nimellä "Ennyt". Vuonna 1668 sen nimi oli "Ignie" ja 1781 "Ingniez".
Kunnassa on asukkaita 276 (2012), sen pinta-ala on 2,61 km2 ja asukastiheys 106 /km2. Sen korkeus merenpinnasta on 484 metriä.
Vuoden 2007 valtiollisissa vaaleissa suosituin puolue oli Sveitsin kansanpuolue, joka sai 57,47 % äänistä, mutta seuraavissa vaaleissa 2011 sen ääniosuus oli enää 36,98 %. Väestöstä 62,2 prosenttia kuuluu reformoituun kirkkoon, katolisia on 27,8 prosenttia ja 8,3 prosenttia ei kuulu mihinkään uskonnolliseen yhteisöön.
Alueella on mineraalivesipullottamo Sources Minérales Henniez S. A, jonka Nestlé hankki omistukseensa vuonna 2007.
Lutry
Lutry on kunta Sveitsissä Vaud’n kantonissa Lavaux-Oronin alueella. Lutryssa on noin 10 000 asukasta. Lutryn viinitarhat ovat osa Lavaux’n maailmanperintökohdetta.
Lutry sijaitsee Genevenjärven pohjoisrannalla noin viisi kilometriä Lausannesta itään.
Seudulta on 1800-luvulla löydetty kivikautisia hautoja. Esinelöytöjen perusteella ne tulkittiin 1920-luvulla asutukseen liittyviksi löydöiksi, mutta myöhempien kivilöytöjen perusteella ne on todettu haudoiksi.
SBB:n rautatiet Lausanne–Brig ja Lausanne–Puidoux kulkevat Lutryn halki. Myös Moottoritie A9 ja valtatie 9 kulkevat Lutryn kautta.
Reittilaiva Lausanne–Montreux–Saint-Gingolph kulkee Lutryn kautta.
Filippo Tommaso Marinetti
Filippo Tommaso Marinetti (22. joulukuuta 1876 – 2. joulukuuta 1944) oli italialainen runoilija ja toimittaja sekä futurismin perustaja.
Marinetti opiskeli ensin Egyptissä, sitten Pariisissa Sorbonnen yliopistossa, jossa hän suoritti baccalaureate-tutkinnon vuonna 1894. Hän suoritti oikeustieteen tutkinnon Italiassa Pavian yliopistossa 1899.
Marinetti ei kuitenkaan ryhtynyt lakimieheksi vaan siirtyi kirjalliselle uralle. Hän kokeili kaikkia kirjallisuudenlajeja ja teki kaiken nimellä "Filippo Tommaso Marinetti".
Marinetti kirjoitti 1909 "futurismin manifestin". Se ilmestyi ranskaksi Le Figaron etusivulla 20. Helmikuuta 1909. ”Taide on oikeastaan pelkkää väkivaltaa, julmuutta ja epäoikeudenmukaisuutta”, Marinetti kirjoitti. Myös Georges Sorel, joka vaikutti koko poliittisessa kirjossa anarkismista fasismiin, piti väkivaltaa tärkeänä.
Jules Romains
Jules Romains oik. "Louis Henri Jean Farigoule" (26. elokuuta 1885 Saint-Julien-Chapteuil, Haute-Loire Ranska – 14. elokuuta 1972) oli ranskalainen runoilija ja kirjailija ja unanimismi-nimisen kirjallisen suuntauksen perustaja. Hänen teoksiaan ovat näytelmä "Knock ou le Triomphe de la médecine" ja teossarja "Les Hommes de bonne volonté".
Hän oli vuodesta 1946 Ranskan akatemian jäsen tuolilla numero 12.
Jules Romains on haudattu Père-Lachaisen hautausmaalle Pariisissa.
Nuari Kukko
Nuari Kukko on rap-artisti Tippa-T:n 8. elokuuta 2014 julkaistu EP. EP:n julkaisi PME Records, ja se on Tippa-T:n ensimmäinen levy-yhtiöjulkaisu. EP:n kappaleista "Mä oon timantti", "Puffaadokaa", "Hakunamatata", "Mehu" ja "Loco" on julkaistu musiikkivideot. "Mehu" julkaistiin myös EP:n ensimmäisenä singlenä. "Nuari Kukko" nousi parhaimmillaan Suomen virallisen albumilistan 15. sijalle.
Joevin Jones
Joevin Martin Jones (s. 3. elokuuta 1991 Carenage Trinidad ja Tobago) on trinidadtobagolainen jalkapalloilija, joka pelaa Trinidad ja Tobagon maajoukkueessa. Hän on pelipaikaltaan vasen laitapuolustaja ja pystyy pelaamaan myös keskikentällä.
Jones aloitti ammattilaisuransa kotimaansa joukkueessa W Connectionissa vuonna 2009 17-vuotiaana. Pelatessaan Savonetta Boysissa hän voitti TT Pro Leaguen kahdesti ja FA Trophyn 2014. Jones debytoi A-maajoukkueessa syyskuussa 2010, 19-vuotiaana. Hän on pelannut maajoukkueessa CONCACAF Gold Cupissa 2013 ja Pan American Gamesissa 2011. Jones on pelannut 35 A-maaottelua.
Jesse Ahonen (jalkapalloilija)
Jesse Ahonen (s. 22. kesäkuuta 1992 Helsinki) on suomalainen jalkapalloilija, joka edustaa Veikkausliigassa pelaavaa HIFK:ta. Hän on pelipaikaltaan oikea laitahyökkääjä, mutta kykenee myös pelaamaan vasemmalla laidalla.
Ahonen on Helsingin Jalkapalloklubin kasvatti. Hän pelasi A-junioreiden mestaruuden voittaneessa joukkueessa kaudella 2010. Syksyllä Ahonen pääsi debytoimaan myös miesten sarjoissa Klubi 04:ssä. Seuraavaksi kaudeksi hän siirtyi FC Honkaan, jossa pelasi hyvän kauden reservijoukkue Pallohongassa, onnistuen maalinteossa seitsemästi. Hyvät otteet poikivat Ahoselle sopimuksen sarjatasoa ylemmäs FC Viikinkeihin. Kahden ja puolen vuoden aikana hän oli Viikinkien avainpelaajia, tullen parhaimmillaan valituksi Ykkösen kuukauden pelaajaksi kesäkuussa 2012.
Heinäkuun 2014 lopussa Ahonen siirtyi Rovaniemen Palloseuraan putoamistaisteluun ajatuneesta Viikingeistä. Hän teki pääsarjadebyyttinsä 24. elokuuta, tullen vaihdosta kentälle ottelussa IFK Mariehamnia vastaan.
Ahonen on edustanut poikamaajoukkueita yhteensä 36 kertaa vuosina 2007–2011.
Leandra Becerra Lumbreras
Leandra Becerra Lumbreras (väitetysti 31. elokuuta 1887 – 19. maaliskuuta 2015 Guadalajara) oli meksikolainen nainen, joka sukulaistensa ja ystäviensä mukaan täytti 127 vuotta 31. elokuuta 2014, ja oli näin maailman vanhin elävä ihminen. Hänen ikäänsä ei kuitenkaan pystytty todistamaan, sillä hän oli hukannut syntymätodistuksensa 40 vuotta aiemmin muuton yhteydessä. El Horizonte -lehden mukaan Lumbreras työskenteli aikoinaan ompelijana. Hänen viisi lastaan ja useat lapsenlapset olivat jo kuolleet. Hänellä oli jälkeläisiä neljässä eri sukupolvessa. Perheen mukaan Lumbreras arveli pitkän ikänsä syyksi hyvin syömistä, suklaan napostelua, päiväkausia nukkumista ja sitä, ettei hän koskaan mennyt naimisiin. Guinnessin ennätystenkirjan virallisen maailman vanhimman naisen titteliä piti hallussaan japanilainen Misao Ōkawa (s. 5. maaliskuuta 1898).
Muutama kuukausi Lumbrerasin kuoleman jälkeen paljastui että hän oli todellisuudessa syntynyt 13. maaliskuuta 1904, jolloin hän olisi kuollessaan ollut vain 111 vuoden ja 6 päivän ikäinen.
I Was Gonna Cancel
”I Was Gonna Cancel” on australialaisen laulaja Kylie Minoguen kappale, joka julkaistiin toisena singlenä albumilta "Kiss Me Once" (2014). Kappaleen kirjoitti ja tuotti Pharrell Williams.
Monday Morning
Monday Morning (1970 Irlanti – 2. helmikuuta 2000 Siuntio) oli aikanaan Suomen tunnetuin ja menestynein esteratsu. Sillä kilpailivat Tom Gordin ja Christopher Wegelius, joka osallistui Monday Morningilla myös vuoden 1980 Moskovan olympialaisiin, toistaiseksi viimeisenä suomalaisratsukkona olympialaisen estekilpailussa. Kahden Suomen mestaruuden lisäksi Monday Morningilla ratsastettiin muun muassa SM-hopeaa vuosina 1977, 1978, 1984 ja 1987 sekä Finnderbyn ja Turun Maljan voitot.
Wegelius osti viisivuotiaan Monday Mornigin Irlannista vuonna 1975 G. W. Sohlberg Oy:n omistajiin kuuluneelle Tuulikki Sohlbergille. Tom Gordin kilpaili hevosella aluksi pelkästään Suomessa, kunnes se alkuvuonna 1980 siirtyi varahevoseksi Moskovan olympialaisiin tähdänneen Wegeliuksen talliin. Hänen ykkösratsunsa Duell oli alkanut kärsiä jalkavaivoista, ja tilalle piti saada uusi hevonen. Saksasta hankittu Dömitz ei osoittautunut Duellin veroiseksi, ja niinpä Wegelius otti ratsukseen Monday Morningin, jolla hän huhtikuussa 1980 osallistui ensimmäiseen kilpailuun Göteborgissa. Wegelius ja Monday Morning kilpailivat vielä menestyksekkäästi Keski-Euroopassa, minkä jälkeen Suomen Olympiakomitea nimesi ratsukon Moskovan kisoihin. Olympialaisissa sijoitukseksi tuli 12.
Suomessa Monday Morning asui muun muassa Gumbölen Ratsastajien tallilla Gumbölen kartanossa sekä Siuntiossa, jossa hevonen myös kuoli sairauskohtaukseen helmikuussa 2000.
La Galissonnière -luokka (ironclad)
La Galissonnière -luokka oli Ranskan laivaston kolmen 1870-luvulla valmistetun puurunkoisen aluksen muodostama panssarikorvettiluokka. Luokan alukset olivat raskaammin aseistettuja ja nopeampia kuin edeltäneen Alma-luokan alukset. Vaikka rakennustyöt alkoivat jo ennen Ranskan-Saksan sodan alkamista, niin kahden viimeisen aluksen rakennustyöt viivästyivät vuosia. Laivasto asensi aluksille odotusaikana käyttöönotetut uudet tykit.
FS Redoutable (1876)
Redoutable oli Ranskan laivaston vuonna 1876 vesillelaskettu ironclad-taistelulaiva.
Alus tilattiin Lorientin laivastontelakalta ja sen köli laskettiin joulukuussa 1872. Alus laskettiin vesille 18. syyskuuta 1876 ja se otettiin palvelukseen 8. helmikuuta 1879.
Alus poistettiin alusluettelosta 9. maaliskuuta 1910 ja se myytiin 17. elokuuta 1912. Alus romutettiin Saigonissa vielä samana vuonna.
Elias Tuomela
Ville Elias Tuomela (s. 3. marraskuuta 1996) on suomalainen jalkapalloilija.
Tuomela edusti Honkaa kolmessa Veikkausliigan ottelussa kaudella 2014.
Good News from Finland
Good News from Finland on uutispalvelu, joka uutisoi positiivisista ja kansainvälisesti kiinnostavista yritys-, talous- ja innovaatioaiheista Suomesta sekä yleisesti suomalaisesta osaamisesta.
Uutispalvelun tarkoituksena on nostaa esille kansainvälisesti kiinnostavia aiheita, jotka usein jäävät valtamedialta huomioimatta. Sivustolla julkaistaan uutisia päivittäin suomeksi, englanniksi, venäjäksi ja kiinaksi.
Uutispalvelua julkaisee Finnfacts.
Reza Heidari
Reza Heidari (s. 18. huhtikuuta 1996 Tampere) on suomalainen jalkapalloilija. Hän on pelipaikaltaan keskikenttäpelaaja. Heidarilla on iranilaiset sukujuuret.
Heidari edusti Vaasan Palloseuraa vuosina 2007–2011. Vuosina 2012–2014 hän pelasi Hongassa.
Heidari teki ensiesiintymisensä 18-vuotiaana Veikkausliigassa 27. elokuuta 2014 tultuaan vaihdosta kentälle. Ottelu oli hänen kauden ainoansa pääsarjatasolla. Kaudeksi 2015 Heidari siirtyi PK-35 Vantaaseen, ja pelasi kesällä 2015 lainalla Nurmijärven Jalkapalloseurassa. Kaudella 2016 Heidari palasi pääsarjatasolle PK-35 Vantaan noustua Veikkausliigaan. Hän pelasi kauden aikana 18 liigaottelua. Kaudella 2017 Heidari sai sopimuksen Veikkausliigaseura PS Kemin kanssa. Heidari ei kuitenkaan saanut vakiinnutettua paikkaansa PS Kemin kokoonpanossa, joten hän siirtyi elokuussa 2017 Ykkösessä pelanneen IF Gnistanin riveihin. Heidari kirjoitti kaudeksi 2018 sopimuksen Hifkin kanssa.
Kaikkiaan Reza Heidari on pelannut 22 Veikkausliigaottelussa Hongan, PK-35 Vantaan ja PS Kemin riveissä.
Albinot Bekaj
Albinot Bekaj (s. 27. helmikuuta 1993) on suomalainen jalkapalloilija. Hän on pelipaikaltaan hyökkääjä.
Courbet-luokka (ironclad)
Courbet-luokka oli Ranskan laivaston kahden vuoden 1872 laivasto-ohjelmaan kuuluneen aluksen muodostama ironclad-taistelulaivaluokka.
Martin Madarnas
Martin Fernández Madarnas (s. 6. marraskuuta 1989 Rivadavia, Espanja) on espanjalainen jalkapalloilija, joka edusti kaudella 2014 Veikkausliigassa pelannutta FC Honkaa. Hän on pelipaikaltaan puolustaja.
Damián Martínez
Damián Emiliano Martínez (s. 2. syyskuuta 1992 Mar Del Plata) on argentiinalainen jalkapallomaalivahti. Hän edusti kaudella 2014–2015 Englannin mestaruussarjan Rotherham Unitedia, jossa hän oli lainassa Englannin Valioliigan Arsenalista. Martínez on 194 senttimetriä pitkä ja painaa 89 kiloa. Kaudella 2016–2017 "Emi" palasi Arsenaliin pelaten kolmantena maalivahtina.
Martínez teki ensiesiintymisensä pääsarjatasolla 22. marraskuuta 2014 Englannin Valioliigan ottelussa Arsenal–Manchester United, joka päättyi 1–2.
Tašelhit
Tašelhit on Marokon lounaisosassa puhuttu berberikieli. Sitä puhuu vuoden 2004 väestönlaskennan mukaan äidinkielenään 3,89 miljoonaa ihmistä, mikä tekee siitä yhden puhutuimmista berberikielistä. Kielestä käytetään myös arabiankielistä nimitystä "šilha", joka kuitenkin tarkoittaa myös Marokossa puhuttuja berberikieliä yleisesti.
Tašelhitin virallinen kirjoitusjärjestelmä on tifinagh-aakkosto. Sitä voidaan kirjoittaa myös arabialaisilla ja latinalaisilla kirjaimilla.
Douglas (jalkapalloilija)
Douglas Pereira dos Santos eli Douglas (s. 6. elokuuta 1990 Monte Alegre de Goiás) on brasilialainen jalkapalloilija, pelipaikaltaan oikea laitapuolustaja. Hän edustaa Espanjan Primera Divisiónissa pelaavaa Barcelonaa.
São Paulossa pelatessaan Douglas voitti Copa Sudamericanan vuonna 2012.
Angoravuohi
Angoravuohi on pitkä- ja pehmeäkarvainen vuohi, jonka villaa nimitetään mohairiksi. Se on saanut nimensä Turkin pääkaupungin, Ankaran mukaan, joka historiallisesti tunnetaan nimellä Angora.
Amiral Baudin -luokka
Amiral Baudin -luokka oli Ranskan laivaston kahden aluksen muodostama ironclad-taistelulaivaluokka.
Harlan Coben
Harlan Coben (s. 4. tammikuuta 1962) on yhdysvaltalainen kirjailija, joka kirjoittaa jännitysromaaneja.
Cobenin teoksista on filmatisoitu "Ei sanaakaan" (Tell no one, 2001), josta tehty samanniminen elokuva sai ensi-iltansa vuonna 2006.
Luettelo vallankaappauksista ja vallankaappausyrityksistä
Tämä on kronologinen luettelo vallankaappauksista. Luettelossa on myös epäonnistuneita vallankaappausyrityksiä.
Teenage Mutant Ninja Turtles: The Score
Teenage Mutant Ninja Turtles: The Score on vuoden 2014 "Teenage Mutant Ninja Turtles" elokuva-albumi, jonka on säveltänyt Brian Tyler. Sen julkaisi Atlantic Records.
Mandingon kieli
Mandingo on Guineassa, Senegalissa ja Malissa puhuttava mandelainen kieli, jota puhuu äidinkielenään noin 6,5 miljoonaa ihmistä. "Ethnologue" luokittelee mandingon makrokieleksi, jonka alle kuuluvat itämaninka, länsimaninka, kitanmaninka, konyankanmaninka, mandinka ja sankaranmaninka.
Djulan kieli
Djula on Norsunluurannikolla asuvien djulien puhuma nigeriläis-kongolainen kieli. Sitä puhuu äidinkielenään noin 2,5 miljoonaa ihmistä, minkä lisäksi noin seitsemän miljoonaa osaa sitä vieraana kielenä. Djulan puhujat ymmärtävät vaivatta bambaraa ja joitakin mandinkan murteita.
Kungliga Myntkabinettet
Kungliga Myntkabinettet – Sveriges Ekonomiska Museum ("Kuninkaallinen kolikkokabinetti – Ruotsin talousmuseo") on Tukholmassa toimiva museo, joka esittelee historiallisia rahoja ja taloushistoriaa. Se on osa Ruotsin valtion historiallisia museoita, ja sinne on koottu Ruotsin valtion raha- ja mitalikokoelmat. Kokoelmiin kuuluu paljon harvinaisia varhaiskeskiaikaisia arabialaisia, saksalaisia ja anglosaksisia kolikoita. Museorakennus sijaitsee vanhassakaupungissa Slottsbackenin etelälaidalla.
Kolikkokabinetilla on pitkä historia. Ruotsin kruunu aloitti historiallisten rahojen keräämisen jo Vaasa-ajalla. Kuningatar Kristiina tosin vei suuren osan varhaisesta rahakokoelmasta mukanaan lähtiessään Ruotsista vuonna 1654. Kaarle XI onnistui 1690-luvulla ostamaan osan Kristiinan viemistä harvinaisista kolikoista takaisin ja määräsi asiantuntijat järjestämään kokoelmaa. Kruunun rahakokoelmat olivat ensin Ruotsin valtiokonttorin hallussa, mutta vuonna 1727 ne liitettiin Antikviteettiarkiston löytökokoelmiin. Nimi Kungliga Myntkabinettet otettiin käyttöön pian sen jälkeen.
Kokoelmat kasvoivat 1700-luvulla huomattavasti suurten yksityisten rahakokoelmien ostojen myötä. Niihin kuuluivat muun muassa kuningatar Ulriika Eleonooran 1734 ostama Magnus Bromellin rahakokoelma sekä kuningatar Loviisa Ulriikan 1746 ostama ja 1763 kolikkokabinetille siirtynyt Carl Gustaf Tessinin raha- ja mitalikokoelma. Tunnetuin kokoelmien hoitajista ja järjestäjistä oli Bror Emil Hildebrand, joka työskenteli kolikkokabinetin palveluksessa 1832–1879. Ruotsin keskuspankin eli Sveriges Riksbankin laaja kolikkokokoelma yhdistettiin virallisesti Kuninkaalliseen kolikkokabinettiin vuonna 2007.
Myntkabinettet toimi vuosina 1769–1845 Tukholman kuninkaanlinnassa, 1845–1865 niin sanotussa Ridderstolpin talossa Skeppsbronilla, 1865–1938 Ruotsin kansallismuseon tiloissa ja sen jälkeen yhdessä Valtion historiallisen museon kanssa Östermalmilla, kunnes se muutti nykyiseen rakennukseensa vanhaankaupunkiin vuonna 1996. Kyseinen talo, joka on tunnettu myös Banérin palatsina, on rakennettu vuonna 1676, joskin sitä on muutettu 1805 ja 1907–1909. Se oli alkujaan yksityinen palatsi, 1800-luvulla suutarien ammattikunnan omistuksessa, ja vuonna 1906 se siirtyi Tukholman kaupungin omistukseen. Rakennuksessa toimi 1950-luvulle asti Tukholman ylikuvernöörin virasto, sitten jonkin aikaa musiikkimuseo ja vuosina 1961–1990 valtion työnantajalaitos.
FS Flandre (1864)
Flandre oli Ranskan laivaston vuonna 1864 vesillelaskettu Provence-luokan ironclad.
Alus tilattiin Cherbourgin laivastontelakalta ja sen köli laskettiin 21. tammikuuta 1861. Alus laskettiin vesille 12. kesäkuuta 1864 ja se otettiin palvelukseen toukokuussa 1865.
Saksan–Ranskan sodassa alus oli Ranskan Itämeren laivastossa.
Alus poistettiin Cherbourgissa alusluettelosta 12. marraskuuta 1886 ja se romutettiin vuonna 1887.
FS Gauloise (1865)
Gauloise oli Ranskan laivaston vuonna 1865 vesillelaskettu Provence-luokan panssarifregatti.
Alus tilattiin Brestin laivastontelakalta ja sen köli laskettiin 21. tammikuuta 1861. Alus laskettiin vesille 26. huhtikuuta 1865 ja se otettiin palvelukseen 12. huhtikuuta 1867.
Saksan–Ranskan sodassa alus oli Ranskan Itämeren laivastossa amiraali Dieudonnén lippulaivana.
Alus poistettiin Cherbourgissa alusluettelosta 23. lokakuuta 1883 lahonneena ja se romutettiin vuosina 1884-1886.
Komorin kieli
Komori on bantukieli, jota puhutaan Komoreilla ja Mayottella Intian valtameren länsiosassa. Kieli voidaan jakaa neljään läheiseen sukukieleen, joita puhutaan saariston eri osissa. Puhutuin variantti on Iso-Komorilla puhuttu ngazidjankomori, jota puhuu vuoden 2004 väestönlaskennan mukaan äidinkielenään noin 312 000 ihmistä. Anjouanin saarella puhuttua ndzwaninkomoria puhuu 275 000 ihmistä, ja Mayottella puhutulla maorenkomorilla on 97 000 puhujaa. Neljäs komorin variantti on Mohelin saarella puhuttu mwalinkomori, jonka puhujamäärä vuoden 2000 väestönlaskennassa oli 28 000.
Samed Yeşil
Samed Yeşil (s. 25. toukokuuta 1994 Düsseldorf, Saksa) on saksalainen jalkapalloilija, pelipaikaltaan hyökkääjä. Hän edustaa saksalaisseura Uerdingeniä. Kotimaansa lisäksi hän on pelannut Sveitsissä ja Kreikassa sekä kuulunut englantilaisseura Liverpoolin organisaatioon. Yeşil on 180 senttimetriä pitkä ja painaa 72 kilogrammaa.
Serer
Serer on nigeriläis-kongolainen kieli, jota puhutaan Senegalissa Sine- ja Saloum-jokia ympäröivissä laaksoissa. Sereriä puhuu äidinkielenään 1 161 900 ihmistä.
Senegalin perustuslaissa serer on määritelty yhdeksi maan kansalliskielistä yhdessä jola-fonyin, maninken, fulanin, soninken ja wolofin kanssa.
Leuckart-reaktio
Leuckart-reaktio tai Leuckart–Wallach-reaktio on pelkistäviin aminointeihin kuuluva orgaaninen reaktio, jossa käytetään aminoryhmän lähteenä ja pelkistimenä ammoniumformiaattia, alkyyliammoniumformiaatteja tai formamidia. Nämä reagoivat aldehydin tai ketonin kanssa muodostaen tuotteena amiinin. Reaktion raportoi ensimmäisen kerran vuonna 1885 saksalainen Rudolf Leuckart ja reaktio on nimetty hänen mukaansa.
Leuckart-reaktiossa elektrofiilisenä karbonyyliyhdisteenä toimii joko aldehydi tai ketoni. Aminoryhmän lähteenä toimii ammoniumioni tai alkyyliammoniumioni ja pelkistimenä formiaatti-ioni. Aldehydi tai ketoni voi olla joko alifaattinen, sykloalifaattinen tai aromaattinen. Leuckart-reaktio vaatii yleensä tapahtuakseen korkean lämpötilan tyypillisesti noin 165–190 °C. Tätä voidaan alentaa käyttämällä katalyyttejä esimerkiksi rodiumin komplekseja.
Leuckart-reaktiossa muodostuu välivaiheina hydroksiamiini ja tästä eliminoituu vettä, jolloin muodostuu iminiumioni. Formiaatti-ioni pelkistää iminiumionin amiiniksi ja samalla sivutuotteena muodostuu hiilidioksidia. Leuckart-reaktio soveltuu parhaiten primääristen ja sekundääristen amiinien valmistukseen, sillä yritettäessä valmistaa reaktiolla primäärisiä amiineja, muodostuu sivutuotteina usein myös enemmän alkyloituja johdannaisia.
Cookie Clicker
Cookie Clicker on pelikehittäjä Julien ”Orteil” Thiennotin kehittämä selainpeli, joka julkaistiin 10. elokuuta 2013.
Pelissä ideana on kerätä mahdollisimman monta keksiä klikkaamalla ruudun vasemmalla puolella olevaa suurta keksiä mahdollisimman monta kertaa. Keksien määrän kasvaessa pelaaja voi ostaa erilaisia esineitä (ja niihin päivityksiä), joiden avulla voi saada ylimääräisiä keksejä. Oman pelitilanteen voi tallentaa, jolloin sitä voi pelata myös muilla selaimilla. Pelissä ei ole päämäärää, keksejä voi saada periaatteessa loputtomiin saakka.
Cookie Clicker on myös redBitGamesin peli.